KIRKENES (TV 2:) FNs høykommissær for flyktninger har lite å utsette på forholdene ved Vestleiren i Kirkenes.

Sjefen for Nord-Europa hos FNs høykommissær for flyktninger, Pia Prytz Phiri, reagerer på at norsk politi pågrep asylbarn ved mottaket i Finnmark.

FN-toppen besøkte mandag Vestleiren i Kirkenes for å vurdere regjeringens håndtering av asylstrømmen.

– Det har vært ganske mye oppmerksomhet rundt hva det er som foregår ved den russiske grensen. Og det er viktig for FNs høykommissær å få et førstehånds inntrykk av hva som skjer, sier Prytz Phiri til TV 2.

Kritikere har hevdet at Norge bryter menneskerettighetsreglene ved behandlingen, men det er hun ikke med på.

– Nei, det mener jeg ikke man kan si. Men vi ser jo litt på de restriksjonene som man nå er i gang med å introdusere eller man håper å få vedtatt i Stortinget, da kan det godt være vi har noen bekymringer, sier hun.

– Barn skal ikke fengsles

Fredag ble samtlige asylsøkere som befant seg i Vestleiren pågrepet av politiet. Også barnefamilier har sittet i arrest gjennom helgen.

– Jeg synes ikke at barn skal sitte i fengsel. FNs høykommisærs holdning er at barn ikke bør fengsles under noen omstendighet. Jeg forstår at det ikke lenger er situasjonen her nå, sier Prytz Phiri.

– Så forholdene her godkjent?

– Jeg ikke noe å utsette på det på det nåværende tidspunkt, av det jeg har sett, sier hun.

Brende: – Skal møte russerne

Regjeringen får kritikk for håndteringen av tvangsreturene på Storskog, men utenriksminister Børge Brende fastholder overfor TV 2 mandag at dialogen med russerne er god og at Norge fører en rettferdig asylpolitikk.

Denne uken skal norske og russiske myndigheter møtes for å finne en løsning for retur av asylsøkerne i Kirkenes.

TV 2 får opplyst at det er vel 82 asylsøkere inne i Vestleiren i Kirkenes. Av disse er 12 barn.